Keld Albrechtsen (EL), 2001-12-14:
Jeg synes, det ville tjene ministeren til ære, hvis han kom herop og simpelt hen erkendte, sådan som det jo er, at han har fremlagt en forkert fortolkning af NATO's artikel 5, således som det også krystalklart fremgik af den udtalelse, som Venstres ordfører kom med, og som fjernede enhver tvivl på det punkt.
Der skal intet gå af ministeren, hvis ministeren kommer herop og siger: Jeg tog fejl.
Det kan vi alle sammen komme til, og jeg kan love ministeren, at hvis han gør det, vil jeg
overhovedet ikke fremover klandre ham for, at han tog fejl, men tværtimod anerkende, at han erkendte det.
Så skal jeg sige til ministeren - det vil sikkert bedrøve ministeren - at Enhedslisten fortsat vil kæmpe for, at også forsvarets personel kan få foretræde for Folketinget, inden vigtige beslutninger, der vedrører forsvarets personel, træffes.
Det tror jeg er en melding, ministeren vil være ked af, det er jeg godt klar over, men det vil være Enhedslistens holdning, og det er i overensstemmelse med det demokratiske syn, vi har, på, hvordan sager bør behandles her i Folketingssalen.
Det drejer sig jo rent faktisk om en beslutning om at sende danske soldater ind i en krigszone, hvor det oplyses i svarene, at der er en høj risiko.
Eller sagt på rent dansk: Vi må forvente, at danske soldater kommer til at dø i kamphandlinger.
Når man sender folk ud for at falde på slagmarken, burde det jo få som konsekvens, at man havde en grundig gennemarbejdning af, hvad det er for en slagmark, og hvad det helt præcis er for en risiko, vi udsætter vores soldater for.
Hvad gøres der for at beskytte dem osv.?
Men vi har fået at vide af ministeren, at der ikke findes en vurdering af, hvilken risiko der er for, at dette her udvikler sig til en borgerkrig.
Vi har fået at vide, at det ved man ikke. Den krig, der er under udvikling i Afghanistan mellem de forskellige grupperinger, kan udvikle sig til en blodig og langvarig
borgerkrig
Derfor kan den danske krigsdeltagelse ende med at blive et nyt Vietnam med dansk deltagelse.
Det skal man gøre sig klart, hvis man trykker på den grønne knap i denne sag.
håber ikke, at det bliver et nyt Vietnam, naturligvis håber jeg ikke det, for vi vil i Enhedslisten gøre alt undervejs for at modvirke, at det skal blive det.
Også ved at støtte en humanitær indsats, hvis den bliver mulig på et rimeligt grundlag. Men vi bliver nødt til at advare om, at konsekvenserne af det, man foretager sig her fredag formiddag på et ufærdigt grundlag, kan flertallet i det danske Folketing ikke i dag overskue.
Vi skulle dog have tid til på mandag til at tænke os om og arbejde den her sag igennem.
Men desværre fik det ikke den konsekvens, at Socialdemokratiet stod fast på det krav, at vi skulle have disse dage til at kunne behandle forslaget ordentligt.
Men jeg vil sige til Socialdemokratiet og også til Det Radikale Venstre, at vi i Enhedslisten vil gøre alt for at forsøge at etablere et samarbejde mellem venstrefløjen og Socialdemokratiet og Det Radikale Venstre for at sikre, at den form for behandling af en vigtig folketingssag, som vi har oplevet i nat, ikke gentager sig.
Jeg håber, at Socialdemokratiet og Det Radikale Venstre vil være meget opmærksomme på ikke én gang til at lade sig køre over af den borgerlige regering, således som det sker her i dag. Jeg synes, at den borgerlige regering har benyttet valgsejren, som den uomtvisteligt vandt, til at føre revolverpolitik over for Socialdemokratiet og Det Radikale Venstre.
Så vil jeg komme med et par enkelte bemærkninger om nogle af de mange dunkle punkter, som ligger i materialet fra udvalget i denne sag.
Jeg vil godt stille et spørgsmål til den fungerende udenrigsminister.
Den fungerende udenrigsminister oplyser i et svar, at det danske forsvar ikke bliver svækket.
Det danske forsvar kan fuldt ud varetage sine opgaver.
Selv om der sendes nogle af de dygtigste militære enheder og stærkeste kampfly ud af landet, er det danske forsvar stadig væk fuldt intakt.
Der vil ikke være nogen trussel mod det danske territorium.
Det er dét, ministeren oplyser, og det er da rart at vide.
Men samtidig hævder ministeren, at der nu skal udskrives en stor ekstraregning til skatteyderne, ved at forsvarsforligets budgetramme skal sprænges.
Jeg må sige, at det er der ingen logisk sammenhæng i.
Det er altså sådan, at dansk forsvar uden risiko kan undvære de soldater og de kampfly.
Det tror jeg er uomtvistelig rigtigt.
Det er en fuldstændig korrekt vurdering og oplysning, som jeg ikke skal klandre ministeren for, for vi har længe kunnet klare os for mindre militær end det, vi har i dag.
Men så savner jeg bare enhver saglig begrundelse for, at det skulle føre til en forhøjelse af militærbudgettet.
Det kan kun være ideologisk, politisk motiveret.
For hvis man tog det saglige udgangspunkt, at der ikke er en trussel mod Danmarks territorium, og at man uden risiko kan udsende vigtige dele af de danske væbnede styrker, og at landet stadig ligger fredeligt og sikkert hen, jamen så kan man da også omgruppere inden for det nuværende forsvarsbudget.
I det hele taget var der jo mange ting, og dem vil jeg ikke gentage, for vi har været inde omkring art. 5-problemet.
Vi har været inde omkring hele det manglende juridiske og folkeretlige grundlag for den beslutning, som træffes her i dag.
Det, som for mig rejser det største problem i fremtiden ved den fremgangsmåde, man vælger her, hvor man ikke vil afvente FN's Sikkerhedsråd, er signalet om manglende respekt for FN.
Det ligger i, at man absolut vil træffe den her beslutning, umiddelbart før FN's Sikkerhedsråd skal behandle spørgsmålet om etablering af fredsbevarende styrker i Afghanistan.
Der ligger et markant og klart internationalt signal i, at man fra Danmarks og USA's side siger: Nu træffer vi vidtgående beslutninger om krigsførelse i Afghanistan, lige før Sikkerhedsrådet og FN skal gennemgå hele situationen.
Det vil naturligvis blive bemærket i FN som et udtryk for, at visse NATO-lande er indstillet på at køre de internationale sikkerhedspolitiske beslutninger uden om og endog i givet fald på tværs af FN.
Det synes jeg er dybt bekymrende, og jeg synes, det er dybt bekymrende, at ministeren ikke har været i stand til at komme med en forklaring på, hvorfor det skal hastes igennem i dag.
Ministeren afviser, at det skulle være indenrigspolitisk begrundet.
Det tror jeg nu nok det er.
Men det kan jo også være udenrigspolitisk begrundet.
Jeg har i hvert fald kun kunnet udtænke forklaringer, som alle sammen er dybt negative.
Men jeg venter da stadig væk på, så længe denne debat er i gang, at ministeren skal komme med sit svar.
Vi må fra Enhedslistens side stemme imod det forslag til folketingsbeslutning, som ligger her.
Jeg er desværre bange for, at den her fremgangsmåde vil gøre, at også den fredsbevarende styrke, som FN nu skal drøfte i weekenden, går hen og forkludres og får et mandat, der ikke vil kunne bruges, og som ikke vil kunne basere sig på en fredsaftale eller våbenstilstandsaftale i Afghanistan.
Så man er ved at lave noget rigtig kludderværk, noget
folkeretligt fusk,
og man er ved at bryde med den tradition, som i de sidste par år har været gældende i folketingsarbejdet, nemlig at vi skulle prøve at sikre en højere kvalitet i udvalgenes behandling af sagerne.
Jeg er meget ked af at opleve det forløb, vi har haft i denne sag, men som sagt vil jeg meget stærkt appellere i hvert fald Socialdemokratiet og Det Radikale Venstre om at være med til at sikre, at en sådan fremgangsmåde, som vi har været vidne til her i dag, ikke skal få lov at gentage sig.